ประกาศคณะกรรมการมาตรฐานผลิตภัณฑ์อุตสาหกรรม เรื่อง หลักเกณฑ์และวิธีการรับฟังความคิดเห็นก่อนมีการออกกฎกระทรวงกำหนดให้ผลิตภัณฑ์อุตสาหกรรมชนิดใดต้องเป็นไปตามมาตรฐาน พ.ศ. 2562
ประกาศคณะกรรมการมาตรฐานผลิตภัณฑ์อุตสาหกรรม
เรื่อง
หลักเกณฑ์และวิธีการรับฟังความคิดเห็นก่อนมีการออกกฎกระทรวง
กำหนดให้ผลิตภัณฑ์อุตสาหกรรมชนิดใดต้องเป็นไปตามมาตรฐาน
พ.ศ.
๒๕๖๒[๑]
 

อาศัยอำนาจตามความในมาตรา
๑๘ แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑
ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม (ฉบับที่ ๘) พ.ศ.
๒๕๖๒ คณะกรรมการมาตรฐานผลิตภัณฑ์อุตสาหกรรมจึงออกประกาศไว้ ดังต่อไปนี้

ข้อ ๑ ให้ยกเลิกประกาศสำนักงานมาตรฐานผลิตภัณฑ์อุตสาหกรรม
เรื่อง หลักเกณฑ์และวิธีการรับฟังความคิดเห็นก่อนตราพระราชกฤษฎีกากำหนดให้ผลิตภัณฑ์อุตสาหกรรมต้องเป็นไปตามมาตรฐาน
ประกาศ ณ วันที่ ๑๘ กุมภาพันธ์ พ.ศ. ๒๕๔๘

ข้อ ๒ ให้สำนักงานมาตรฐานผลิตภัณฑ์อุตสาหกรรมจัดทำประกาศกำหนดให้ผลิตภัณฑ์
อุตสาหกรรมชนิดใดต้องเป็นไปตามมาตรฐาน พร้อมทั้งแจ้งช่องทางในการรับทราบรายละเอียดของมาตรฐาน
และกำหนดระยะเวลาในการรับฟังความคิดเห็นไม่น้อยกว่าสิบห้าวันนับแต่วันประกาศ

ข้อ ๓ ให้สำนักงานมาตรฐานผลิตภัณฑ์อุตสาหกรรมเผยแพร่ประกาศดังกล่าวผ่านทางเว็บไซต์ของสำนักงานมาตรฐานผลิตภัณฑ์อุตสาหกรรมและเว็บไซต์กลางของภาครัฐในการรับฟังความคิดเห็น
หรือโดยวิธีการอื่นใดตามที่เห็นสมควรเพิ่มเติมก็ได้
และเผยแพร่ประกาศดังกล่าวไปยังผู้มีส่วนได้เสียหรือ ผู้มีประโยชน์เกี่ยวข้อง เช่น
(๑) สภาอุตสาหกรรมแห่งประเทศไทย
(๒) สภาหอการค้าแห่งประเทศไทย
(๓) ส่วนราชการที่เกี่ยวข้อง
(๔) สมาคม
หรือกลุ่มอาชีพที่เกี่ยวข้อง (ถ้ามี)
(๕)
ตามที่คณะกรรมการมาตรฐานผลิตภัณฑ์อุตสาหกรรมเห็นสมควร (ถ้ามี)

ข้อ ๔ กรณีมีผู้แสดงความคิดเห็น ให้สำนักงานมาตรฐานผลิตภัณฑ์อุตสาหกรรมสรุปผลความคิดเห็นและพิจารณาดังนี้
(๑) หากสำนักงานมาตรฐานผลิตภัณฑ์อุตสาหกรรมเห็นว่า
ความคิดเห็นมีสาระสำคัญเกี่ยวกับข้อกำหนดทางด้านวิชาการ
หรือมีผลกระทบต่อความปลอดภัย หรือความเสียหายอันอาจเกิดแก่ประชาชน
หรือกิจการอุตสาหกรรม หรือเศรษฐกิจของประเทศ ให้สำนักงานมาตรฐานผลิตภัณฑ์อุตสาหกรรม เสนอคณะกรรมการมาตรฐานผลิตภัณฑ์อุตสาหกรรมเพื่อพิจารณาและแจ้งผู้แสดงความคิดเห็น
ทราบคำวินิจฉัยของคณะกรรมการมาตรฐานผลิตภัณฑ์อุตสาหกรรม
(๒) หากสำนักงานมาตรฐานผลิตภัณฑ์อุตสาหกรรมเห็นว่าความคิดเห็นดังกล่าว
สำนักงานมาตรฐานผลิตภัณฑ์อุตสาหกรรมได้ดำเนินการแล้ว หรือไม่มีสาระสำคัญตามข้อ ๔
(๑) หรือไม่เกี่ยวข้องกับการกำหนดให้ผลิตภัณฑ์อุตสาหกรรมต้องเป็นไปตามมาตรฐาน ให้สำนักงานมาตรฐานผลิตภัณฑ์อุตสาหกรรมแจ้งผู้แสดงความคิดเห็นทราบ
และเสนอรัฐมนตรีเพื่อออกกฎกระทรวงกำหนดให้ผลิตภัณฑ์อุตสาหกรรมชนิดใดต้องเป็นไปตามมาตรฐานต่อไป
และรายงานให้คณะกรรมการมาตรฐานผลิตภัณฑ์อุตสาหกรรมทราบ

ข้อ ๕ กรณีที่ไม่มีผู้แสดงความคิดเห็น ให้สำนักงานมาตรฐานผลิตภัณฑ์อุตสาหกรรม
เสนอรัฐมนตรีเพื่อออกกฎกระทรวงกำหนดให้ผลิตภัณฑ์อุตสาหกรรมชนิดใดต้องเป็นไปตามมาตรฐานต่อไป
และรายงานคณะกรรมการมาตรฐานผลิตภัณฑ์อุตสาหกรรมทราบ

ทั้งนี้
ประกาศนี้ให้ใช้บังคับตั้งแต่วันถัดจากวันประกาศเป็นต้นไป


ประกาศ
ณ วันที่ ๑๙ กันยายน พ.ศ. ๒๕๖๒
นิสากร
จึงเจริญธรรม
รองปลัดกระทรวงอุตสาหกรรม
หัวหน้ากลุ่มภารกิจด้านส่งเสริมอุตสาหกรรมและผู้ประกอบการ
ประธานกรรมการมาตรฐานผลิตภัณฑ์อุตสาหกรรม




อัมพิกา/จัดทำ
๕
มกราคม ๒๕๖๔

ปริญสินีย์/ตรวจ
๑๕
มกราคม ๒๕๖๔

[๑]
ราชกิจจานุเบกษา เล่ม ๑๓๗/ตอนพิเศษ ๑๖ ง/หน้า ๑๐/๒๑
มกราคม ๒๕๖๓